钦定古今图书集成/明伦汇编/官常典/第194卷 > 王敬弘
## 钦定古今图书集成/明伦汇编/官常典/第194卷 > 王敬弘

按《宋书》本传，敬弘，琅邪临沂人也。同高祖讳，故称字
曾祖。晋骠骑将军。祖胡之，司州刺史。父茂之，晋陵
太守。敬弘少有清尚，起家本国左常侍，卫军参军。性
恬静，乐山水，为天门太守。敬弘妻，桓元姊也。敬弘之
郡，元时为荆州，遣信要令过。敬弘至巴陵，谓人曰：“灵
宝见要，正当欲与其姊集聚耳，我不能为桓氏赘婿。”
乃遣别船送妻往江陵。妻在桓氏，弥年不迎。山郡无
事，恣其游适，累日不回，意甚好之。转桓伟安西长史、
南平太守。去官，居作塘县界。元辅政，及篡位，屡召不
下，高祖以为车骑从事中郎、徐州治中从事史，征西
将军道规谘议参军。时府主簿宗协亦有高趣，道规
并以事外相期。尝共酣饮致醉，敬弘因醉失礼，为外
司所白，道规即更引还。重申初䜩，召为中书侍郎，始
携家累自作塘还京邑。久之，转黄门侍郎，不拜。仍除
太尉从事中郎。出为吴兴太守，旧居馀杭县，悦是举
也。寻征为侍中。高祖西讨司马休之，敬弘奉使慰劳。
通事令史潘尚于道疾病，敬弘单船送还都，存亡不
测。有司奏免官，诏可。未及释朝服，值赦复官。宋国初
建，为度支尚书，迁太常。高祖受命，补宣训卫尉，加散
骑常侍。元初三年，转吏部尚书，常侍如故。敬弘每被
除召，即便祗奉，既到宜退，旋复解官，高祖嘉其志，不
苟违也。复除庐陵王师，加散骑常侍。自陈无德，不可
师范，令王固让不拜。又除秘书监，金紫光禄大夫，加
散骑常侍、本州中正，又不就。太祖即位，又以为散骑
常侍、金紫光禄大夫，领江夏王师。元嘉三年，为尚书
仆射，关署文案，初不省读。尝豫听讼，上问以疑狱，敬
弘不对。上变色，问左右：何故不以讯牒副仆射？敬弘
曰：“臣乃得讯牒读之，政自不解。”上甚不说。六年，迁尚书令，敬弘固让，表求还东，上不能夺，改授侍中、特进、
左光禄大夫，给亲信二十人。让侍中、特进，求减亲信
之半，不许。及东归，车驾幸冶亭饯送。十二年，征为太
子少傅。敬弘诣京师上表曰：“伏见诏书，以臣为太子
少傅，承命震惶，喜惧交悸。臣抱疾东荒，志绝荣观，不
悟圣恩，猥复加宠。东宫之重，四海瞻望，非臣薄德所
可居之。今内外英秀，应选者多，且板筑之下，岂无高
逸，而近私愚朽，污辱清朝。呜呼微臣永非复太平之
一物矣。所以牵曳阙下者，实瞻望圣颜，贪系表之旨。
臣如此而归，夕死无恨。”诏不许。表疏屡上，终以不拜
东归。上时不豫，自力见焉。十六年，以为左光禄大夫、
开府仪同三司，侍中如故。又诣京师上表曰：“‘臣比自
启闻，谓诚心已达，天鉴元邈，未蒙在宥，不敢宴处，牵
曳载驰。臣闻君子行道，忘其为身’。三复斯言，若可庶
勉，顾惜惛耄，志与愿违。礼年七十，老而传家，家道犹
然，况于在国。伏愿陛下矜臣西夕，愍臣一至，特回圣
恩，赐反其所，则天道下济，愚心尽矣。”竟不拜东归。二
十三年，重申前命，又表曰：“臣躬耕南澧，不求闻达。先
帝拔臣于蛮荆之域，赐以国士之遇。陛下嗣徽，特蒙
眷齿。由是感激，委质圣朝。虽怀犬马之诚，遂无尘露
之益。年向九十，生理殆尽，永绝天光，沦没丘壑。谨冒
奉表，伤心久之。”明年，薨于馀杭之舍亭山，时年八十。
追赠本官。顺帝昇明二年，诏曰：“夫涂秘兰幽，贞芳载
越，徽猷沈远，懋礼弥昭。故侍中、左光禄大夫、开府仪
同三司敬弘，神韵冲简，识寓标峻，德敷象魏，道蔼丘
园，高挹荣冕，凝心尘外，清光粹范，振俗淳风。兼以累
朝廷赏，声华在咏，而嘉篆阙文，猷策韬里，尚想遥芬，
兴怀寝寤。便可详定辉谥，式旌追典。”于是谥为文贞
公。敬弘形状短小，而坐起端方，桓元谓之弹棋八势。
所居舍亭山，林涧环周，备登临之美，时人谓之王东
山。太祖尝问为政得失，敬弘对曰：“天下有道，庶人不
议。”上高其言。左右常使二老婢戴五绦五辫，著青纹
裤襦，饰以朱粉。女适尚书仆射何尚之弟述之，敬弘
尝往何氏看女，值尚之不在，寄斋中卧。俄顷，尚之还，
敬弘使二婢守阁，不听尚之入，云：“正热，不堪相见，君
可且去。”尚之于是移于他室。子恢之，被召为秘书郎，
敬弘为求奉朝请。与恢之《书》曰：“秘书有限，故有竞；朝
请无限，故无竞。吾欲使汝处于不竞之地。”太祖嘉而
许之。敬弘见儿孙，岁中不过一再相见，见辄克日。恢
之尝请假还东定省，敬弘克日见之，至日辄不果。假
日将尽，恢之乞求奉辞，敬弘呼前，既至阁，复不见。恢
之于阁外拜辞流涕而去。恢之至新安，太守中大夫。
恢之弟。瓒之世祖大明中，吏部尚书、金紫光禄大夫，
谥曰贞。子瓒之弟昇之，都官尚书。昇之子延之，昇明
末，为尚书左仆射，江州刺史。